პადუის ბოტანიკური ბაღი

პადუის ბოტანიკური ბაღი (იტალ. Orto botanico di Padova) — ბოტანიკური ბაღი ჩრდილოეთ იტალიის ქალაქ პადუაში. შეიქმნა 1545 წელს და წარმოადგენს მსოფლიოს უძველეს აკადემიურ ბაღს, რომელიც დღემდე თავის პირვანდელ ადგილას მდებარეობს. ბაღი მასთან დაკავშორებულ პადუის უნივერსიტეტთან ერთად 22 000 მ²-ს მოიცავს და ცნობილია თავის სპეციალური კოლექციითა და ისტორიული დაგეგმარებით. ბაღი ვენეციის რესპუბლიკის სენატის გადაწყვეტილებით შეიქმნა. მისი მთავარი მიზანი სამკურნალო მცენარეების მოშენება იყო, რათა ეწარმოებინათ ბუნებრივი სამკურნალო საშუალებები, ასევე სტუდენტებს ესწავლათ სამკურნალო მცენარეების გამორჩევა სხვა მცენარეთაგან. ბაღს გარშემო კედელი შემოარტყეს, რათა ღამით გახშირებული ქურდობებისგან დაეცვათ. სულ მალე, ბაღი გაამდიდრეს მცენარეულობით თითქმის მთელი მსოფლიოდან, პრაქტიკულად ყველა იმ ქვეყნიდან, რომლებიც ვენეციასთან სავაჭრო კავშირში იმყოფებოდნენ. შესაბამისად, პადუამ იკისრა წამყვანი როლი არაერთი ეგზოტიკური მცენარის შესწავლის საქმეში. ამას ხელს უწყობდა ჰერბარიუმი და ლაბორატორიები, რომლებიც ბაღს თანდათან ემატებოდა. 1997 წელს, პადუის ბაღი იუნესკომ მსოფლიო მემკვიდრეობის სიაში შეიტანა. იხილეთ აგრეთვე მსოფლიო მემკვიდრეობის ძეგლების სია ევროპაში რესურსები ინტერნეტში პადუის ბოტანიკური ბაღი, პადუის უნივერსიტეტის ოფიციალური საიტი დაარქივებული 2010-10-29 საიტზე Wayback Machine. პროფილი იუნესკოს საიტზე Storia dell'Orto botanico di Padova დაარქივებული 2006-04-23 საიტზე Wayback Machine. (იტალიური),